Arriba a Llíria la campanya #ComerçBrutal per a fomentar el consum en el comerç de proximitat
01 de desembre de 2020

Esta original campanya de la Federació del Comerç de Llíria està dirigida a tots els públics a causa de la seua transversalitat i el component artístic i nou que ha tractat d'aportar Unió Gremial, impulsora de la iniciativa. L'acció, en la qual també col·labora la Diputació de València i l'Ajuntament de la localitat, estarà també present a mig centenar de municipis de la província.

L'acte de presentació va comptar amb la presència de l'alcalde Manolo Civera, del regidor de comerç Joanma Miguel, del diputat provincial Ramiro Rivera, i del president dels comerciants locals i d’Unió Gremial Juan Motilla, i on es van donar a conéixer les peces originals que protagonitzen esta campanya.

Comerç Local, Comerç Brutal

Des de la Federació del Comerç de Llíria apunten que “brutal representa tot el que ens agrada, de qualitat, de bones experiències, de confiança… valors que, històricament associem al nostre comerç tradicional”.

Amb el lema de la campanya es pretén despertar la consciència de la importància, a tots els nivells, del comerç local, com un dels principals motors econòmics de Llíria, un element imprescindible en la dinamització social i cultural del municipi.

Per a això, les artistes valencianes, Palmera Vir, Inma Carpena, Raquel d’Arquicostura i els creadors Debigotenrotllat, han reinterpretat el tradicional carro de la compra, transformant-lo en autèntiques peces d'art, que s'han convertit en la imatge brutal d'esta campanya. Els carros representen la idea del comerç tradicional. Estan en el nostre imaginari com una cosa pròpia del nostre comerç, de les nostres botigues i mercats.

La campanya pretén recuperar esta imatge icònica del comerç tradicional, amb la càrrega d'estos elements que tan bé representen el comerç local i conferint-li una visió més actual.

La Federació del Comerç de Llíria sortejarà, entre els seus clients, 100 carros de la compra amb un disseny fet per a l'ocasió. A més, en els últims dies, els fanals del municipi han sigut decorats amb banderoles, a més de la instal·lació d'una tanca publicitària, per a promocionar la campanya. També s'han repartit 10.000 fulls de mà i en els pròxims dies es repartiran 35.000 fundes portamascaretes, en esta acolorida i atrevida campanya de promoció del comerç de Llíria.